הרב שג"ר והרמב"ם

הצד"פ – ציוני דתי פוסטמודרני, לוחות ושברי לוחות עמ' 246
העוקץ בדמותו של הצד"פ מהסוג השני, הוא שהוא אורתודוקס לא אורתודוקסי. התשתית הפוסטמודרנית שלו מאפשרת קיום אורתודוקסי נטול אורתודוקסיה, ובכל אופן, כשר למהדרין. רוחו עשויה להיות אורתודוקסית לחלוטין, ובכל זאת הסביבה הפוסטמודרנית תשלוף ממנו את הכובד האורתודוקסי הבלתי נסבל לעתים, ותמיר אותו לכלל הקלות של הקיום הפוסטמודרני, קלות שלדעתי במקרה זה כלל אינה בלתי נסבלת. הבעיה היא שהאורתודוקס הקלאסי, שהוא בדרך כלל בעל חוש ריח מפותח, יבחין בצדק בהבדל ויסתייג מהצד"פ האורתודוקסי, ואפילו 'יחפש אותו בסיבוב' כדי לשלול ממנו את תווית ההכשר האורתודוקסית.

נצחיות, היסטוריה ואקטואליות: טעמי המצוות לפי הרמב"ם, הליכות עולם עמ' 176-177 
את אהבת ה' ואת הוודאות הדתית שלו מוצא הרמב"ם בפגישה המהממת עם המציאות עצמה, לכן הוא מוכן לקחת את ה'הימור' עד סופו ולראות את העולם כפי שהוא, בלי להזדקק לקטגוריות טרנסצנדנטיות. ראייה זו עצמה הופכת להתגלות, המאפשרת לו להסביר בצורה אימננטית תפיסות דתיות יסודיות כדוגמת השגחה, נבואה, טעמי המצוות ומשמעותה של ההיסטוריה. הזירה הדתית היא החכמה האלוקית המתגלה במציאות, זיהוי ההיגיון הפנימי של הדברים עם מקורם האלוקי. לכן הרמב"ם אינו מחפש את הרצון האלוקי השובר את החוקיות ההיסטורית, אלא דווקא את החכמה המתגלה בתוכה, כשם שהוא מתנגד לאמונה המבוססת על נסים. מבחינתו האחיזה באמת של המציאות כפי שהיא מביאה לדבקות העמוקה והמלהיבה ביותר.

מורה נבוכים חלק א, פרק עא
וכבר הודעתיך שאין שם זולת ה' יתעלה והמציאות הזו, ואין למידות עליו יתעלה כי אם מן המציאות הזו מכללותה ומפרטיה. ולכן חובה בהחלט להתבונן במציאות הזו כפי שהיא, ומניחים את ההקדמות ממה שרואים בטבעה.

נצחיות, היסטוריה ואקטואליות, הליכות עולם עמ' 181
קיום התורה תלוי במחויבות אליה כפי שהגיעה לידינו. כאמור, מחויבות זו אינה כפויה עלינו מבחוץ אלא מהווה חלק מזהותנו. השייכות שלנו להקשר היסטורי מסוים, המעצב גם את העמדה הדתית שלנו, מגבילה את יכולתנו לעבוד את ה' מתוך התייחסות ישירה להווה. איננו יכולים ליצור שבת אחרת, כיוון שהיא לא תהיה שבת אלא לכל היותר סוג של יום עצמאות. באותה מידה גם איננו יכולים לעצב דיני כשרות אקטואליים, או אמצעים למאבק באלילות של ימינו. במושגים פשוטים אפשר לומר שאין לנו כיום נבואה או רוח הקודש, דבקות בלתי אמצעית שתאפשר לנו לחדש מבלי שהדברים יאבדו את משמעותם הדתית. לצד האמונה התמימה בכך שאלו הן ההלכות אותן ציווה ה', אפשר בעקבות הרמב"ם גם להבין את הדברים באופן אימננטי: התורה היא מציאות קיימת שאנחנו חלק ממנה, ואיננו יכולים להתעלם מההיסטוריה שכוננה אותנו ולהעמיד עלינו מצוות חדשות באופן מלאכותי.

חופש וקודש, לוחות ושברי לוחות עמ' 103
הרמב"ם שייך לעידן התבוני (שלטענתי עודנו רלוונטי, עם התיקונים המתבקשים, גם כיום), שבו הושגה האמונה באמצעי החכמה, והשכל היה הכלי להשגת המוחלט. אז נתפסה גם החירות במונחי התבונה. אך לאדם העכשווי ניתן כנראה צלם גבוה יותר, מעולם ה'אין', צלם החופש הפוסטמודרני והאינסופיות האלוקית, 'והייתם כאלוקים'.
